Document ID: 32007R1244

REGOLAMENT TAL-KUMMISSJONI (KE) Nru 1244/2007
ta’ l-24 ta’ Ottubru 2007
li jemenda r-Regolament (KE) Nru 2074/2005 rigward miżuri ta’ implimentazzjoni għal ċerti prodotti li joriġinaw mill-annimali maħsuba għall-konsum mill-bniedem u li jistipula regoli speċifiċi dwar kontrolli uffiċjali għall-ispezzjoni tal-laħam
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 854/2004 tal-Parlament Ewropew u tal-Kunsill tad-29 ta’ April 2004 li jippreskrivi regoli speċifiċi għall-organizzazzjoni ta’ kontrolli uffiċjali fuq prodotti li joriġinaw mill-annimali maħsuba għall-konsum mill-bniedem (1), u b’mod partikolari l-Artikolu 16 u l-Artikoli 18 (3), (7) u (12) tiegħu,
Billi:
(1)
Ir-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jippreskrivi regoli speċifiċi ta’ iġjene għall-ikel li joriġina mill-annimali (2), ir-Regolament (KE) Nru 854/2004, u r-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar kontrolli uffiċjali li twettqu biex jiżguraw il-verifikazzjoni tal-konformità mal-liġi ta’ l-għalf u l-ikel, mar-regoli tas-saħħa ta’ l-annimali u l-benessri ta’ l-annimali (3) jistipulaw ir-regoli u l-ħtiġijiet dwar is-saħħa fir-rigward ta’ l-ikel li joriġina mill-annimali u l-kontrolli uffiċjali meħtieġa.
(2)
Ir-regoli ta’ implimentazzjoni għal dawk ir-Regolamenti huma stipulati fir-Regolament tal-Kummissjoni (KE) Nru 2074/2005 tal-5 ta’ Diċembru 2005 li jistipula l-miżuri ta’ implimentazzjoni għal ċerti prodotti skond ir-Regolament (KE) Nru 853/2004 tal-Parlament Ewropew u tal-Kunsill u għall-organizzazzjoni tal-kontrolli uffiċjali skond ir-Regolament (KE) Nru 854/2004 tal-Parlament Ewropew u tal-Kunsill u r-Regolament (KE) Nru 882/2004 tal-Parlament Ewropew u tal-Kunsill, li jidderoga mir-Regolament (KE) Nru 852/2004 tal-Parlament Ewropew u tal-Kunsill u li jemenda r-Regolamenti (KE) Nru 853/2004 u (KE) Nru 854/2004 (4).
(3)
Skond ir-Regolament (KE) Nru 854/2004, l-awtorità kompetenti tista’ tiddeċiedi li l-veterinarju uffiċjali jista’ ma jkunx preżenti il-ħin kollu waqt l-ispezzjonijiet ta’ l-awtopsja f’ċerti biċċeriji jew stabbilimenti li jittrattaw it-tjur li jiġu identifikati fuq il-bażi ta’ analiżi ta’ riskju. F’każijiet bħal dawn, l-ispezzjoni ta’ l-awtopsja għandha titwettaq minn awżiljarju uffiċjali, li jista’ jikkontribwixxi biex inaqqas il-piż finanzjarju għall-istabbilimenti b’ kapaċità baxxa.
(4)
Il-kriterji għal derogi bħal dawn għandhom jiġu ddeterminati fuq il-bażi ta’ analiżi ta’ riskju. B’mod partikolari, stabbilimenti tal-qatla jew li jwettqu attivitajiet ta’ trattament tat-tjur b’mod mhux kontinwu jaqdu funzjoni soċjali u ekonomika f’komunitajiet rurali. Għalhekk għandu jkun possibbli għal dawk l-istabbilimenti li jibbenefikaw minn derogi bħal dawn sakemm huma jikkonformaw mal-ħtiġijiet legali u ta’ iġjene.
(5)
Skond ir-Regolament (KE) Nru 854/2004 l-awtorità kompetenti tista’ tiddeċiedi li l-ħnieżer għat-tismin miżmuma taħt kundizzjonijiet kontrollati ta’ abitazzjoni f’sistemi ta’ produzzjoni sa mill-fatma jeħtieġu biss spezzjoni viżwali. Għandhom jiġu stipulati rekwiżiti aktar speċifiċi għall-kundizzjonijiet li taħthom għandhom ikunu permessi proċeduri ta’ spezzjonijiet ta’ laħam simplifikati iżda bbażati fuq ir-riskju.
(6)
Fl-24 ta’ Frar 2000, il-Kumitat Xjentifiku dwar il-Miżuri Veterinarji relatati mas-Saħħa Pubblika adotta opinjoni dwar “Ir-reviżjoni tal-proċeduri ta’ spezzjonijiet ta’ laħam”, li għandha x’taqsam mal-prinċipji ġenerali relatati ma’ l-ispezzjonijiet ta’ laħam. Huwa jikkonkludi li s-sistemi kurrenti ta’ spezzjonijiet ta’ laħam jistgħu jittejbu meta supplimentati b’tagħrif mill-katina kollha ta’ produzzjoni, l-użu ta’ Analiżi ta’ Riskju, il-prinċipji tal-Punt ta’ Kontroll Kritiku (HACCP) fl-istabbiliment tal-qatla u s-sorveljanza mikrobijoloġika ta’ l-organiżmi indikaturi tal-feċi.
(7)
Fl-20 u fil-21 ta’ Ġunju 2001, il-Kumitat Xjentifiku dwar il-Miżuri Veterinarji relatati mas-Saħħa Pubblika adotta opinjoni dwar “L-identifikazzjoni ta’ speċi/kategoriji ta’ annimali li jipproduċu l-laħam f’sistemi ta’ produzzjoni integrati fejn l-ispezzjoni tal-laħam tista’ tiġi riveduta”. Huwa jikkonkludi li diġà hemm għadd ta’ sistemi ta’ produzzjoni fl-Istati Membri fejn il-kriterji għall-applikazzjoni ta’ sistema simplifikata ta’ spezzjoni ta’ laħam qed jintlaħqu.
(8)
Fl-14 u l-15 ta’ April 2003, il-Kumitat Xjentifiku dwar il-Miżuri Veterinarji relatati mas-Saħħa Pubblika adotta opinjoni dwar “Ir-reviżjoni ta’ l-ispezzjoni ta’ laħam fl-għoġiela tal-vitella”, li tgħid li l-ispezzjoni viżwali ta’ għoġiela tal-vitella mrobbija f’sistemi integrati hija biżżejjed għall-ispezzjoni ta’ rutina, iżda li sakemm ma tkunx inqerdet it-tuberkolożi ta’ l-ifrat, is-sorveljanza għat-tuberkolożi ta’ l-ifrat għandha titkompla fl-annimali bovini kemm fl-azjendi kif ukoll fil-biċċeriji.
(9)
Fis-26 ta’ Novembru 2003, l-Awtorità Ewropea dwar is-Sigurtà fl-Ikel (EFSA) adottat opinjoni dwar “It-tuberkolożi fl-annimali ta’ l-ifrat: ir-riskji għas-saħħa tal-bniedem u l-istrateġiji ta’ kontroll”, li tikkonkludi li eżaminazzjoni effiċjenti fl-awtopsja tan-nodi linfatiċi speċifiċi u tal-pulmuni tirrappreżenta element importanti fil-programmi nazzjonali ta’ qirda tat-tuberkolożi ta’ l-ifrat, barra li dawn huma parti integrali tal-programmi ta’ spezzjonijiet veterinarji ta’ laħam immirati lejn il-ħarsien tas-saħħa tal-bniedem.
(10)
Fl-1 ta’ Diċembru 2004, l-EFSA adottat opinjoni dwar “Reviżjoni ta’ l-ispezzjoni ta’ laħam għaċ-ċanga mrobbija f’sistemi ta’ produzzjoni integrata”, li tgħid li l-inċizjoni tan-nodi linfatiċi għandha tkompli bħala parti minn sistema ta’ spezzjoni riveduta waqt l-awtopsja fir-rigward ta’ laħam biex ikunu jistgħu jinstabu l-leżjonijiet tat-tuberkolożi.
(11)
Fit-18 ta’ Mejju 2006, l-EFSA adottat opinjoni dwar “Evalwazzjoni tar-riskji għas-saħħa pubblika u ta’ l-annimali assoċjati ma’ l-adozzjoni ta’ sistema ta’ spezzjoni viżwali fl-għoġiela tal-vitella mrobbija fi Stat Membru (jew parti minn Stat Membru) meqjus bħala ħieles mit-tuberkolożi ta’ l-ifrat.” Din tgħid li fil-każ ta’ għoġiela tal-vitella mrobbija f’unitajiet ta’ produzzjoni integrati u f’merħliet ħielsa uffiċjalment mit-tuberkolożi ta’ l-ifrat, l-ispezzjoni waqt l-awtopsja tista’ tiġi ristretta għall-osservazzjoni u l-palpazzjoni tan-nodi linfatiċi.
(12)
Fit-22 ta’ April 2004, l-EFSA adottat opinjoni dwar “Proċeduri ta’ spezzjoni ta’ laħam għall-ħrief u l-gidien”. Din tgħid li kundizzjonijiet patoloġiċi importanti osservati dwar spezzjonijiet ta’ laħam tal-ħrief u l-gidien jistgħu jkunu djanjostikati permezz ta’ spezzjoni viżwali, u għalhekk jipprevjenu l-kontaminazzjoni minn post għall-ieħor minħabba f’inqas manipulazzjoni.
(13)
Fis-27 u t-28 ta’ Settembru 2000, il-Kumitat Xjentifiku dwar Miżuri Veterinarji relatati mas-Saħħa Pubblika adotta opinjoni dwar “Il-kontroll ta’ taeniosis/cysticercosis fil-bniedem u fl-annimali”. Din tispeċifika l-prerekwiżiti meħtieġa biex jiżguraw kundizzjonijiet ħielsa mis-cysticercosis.
(14)
Fis-26 u s-27 ta’ Jannar 2005, l-EFSA adottat opinjoni dwar “L-evalwazzjoni tar-riskju ta’ spezzjoni riveduta ta’ annimali għall-qatla f’żoni bi prevalenza baxxa ta’ Cysticercus”. Din tenfasizza l-ħtieġa li tevalwa r-riskju preżenti fis-sistemi ta’ produzzjoni differenti ta’ l-għoġiela. Tista’ titwettaq spezzjoni simplifikata waqt l-awtopsja għall-għoġiela li ġejjin minn sistemi ta’ produzzjoni integrati li qabel kienu ġew evalwati li huma ta’ riskju minimu.
(15)
Imsejsa fuq dawn l-opinjonijiet xjentifiċi għandhom jiġu stipulati l-kundizzjonijiet għal proċedura ta’ spezzjoni simplifikata iżda bbażata fuq ir-riskju fir-rigward ta’ l-annimali li jixtarru.
(16)
Id-disponibilità ta’ tagħrif dwar il-katina ta’ l-ikel 24 siegħa qabel il-qatla għandha tkun prerekwiżit qabel issir spezzjoni fuq il-laħam ibbażata fuq ir-riskju mingħajr l-applikazzjoni tal-proċeduri ta’ inċiżjoni. Għalhekk, kull meta tiġi applikata proċedura simplifikata ta’ spezzoni ta’ laħam, l-operatur tal-kummerċ ta’ l-ikel m’għandux ikun jista’ jibbenefika mill-arranġamenti tranżitorji stipulati fir-Regolament tal-Kummissjoni (KE) Nru 2076/2005 tal-5 ta’ Diċembru 2005 li jistabbilixxi l-arranġamenti trażitorji għall-implimentazzjoni tar-Regolamenti (KE) Nru 853/2004, (KE) Nru 854/2004 u (KE) No 882/2004 tal-Parlament Ewropew u tal-Kunsill li jemendaw ir-Regolamenti (KE) Nru 853/2004 u (KE) Nru 854/2004 (5).
(17)
Ir-Regolament (KE) Nru 2074/2005 jistabbilixxi l-metodi analitiċi għas-sejba tal-kontenut tal-velenu amnesiku fil-frott tal-baħar (amnesic shellfish poison (ASP)) fil-partijiet tal-molluski li jittieklu. Il-Metodu 2006.02 ASP ELISA, kif ippubblikat fil-Ġurnal AOAC ta’ Ġunju 2006, għandu jitqies bħala metodu ta’ screening alternattiv għall-metodu kromatografiku likwidu ta’ rendiment għoli (high-performance liquid chromatography (HPLC)) għas-sejba ta’ l-ASP fil-molluski bivalvi. Il-metodu ELISA għandu l-vantaġġ li jista’ jeżamina għadd kbir ta’ kampjuni b’mod relattivament ekonomiku.
(18)
Il-Parti D tal-Kapitolu IX tat-Taqsima IV ta’ l-Anness I tar-Regolament (KE) Nru 854/2004 tistipula li, fejn xieraq, is-solipedi għandhom jiġu eżaminati għal glanders. Eżaminazzjoni dettaljata ta’ l-awtopsja għal glanders għandha tkun obbligatorja għal dawk is-solipedi jew għal-laħam li ġej minnhom li joriġina minn pajjiżi li mhumiex ħielsa minn din il-marda.
(19)
Ir-Regolament (KE) Nru 2074/2005 għandu għalhekk jiġi emendat skond dan.
(20)
Il-miżuri stipulati f’dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 2074/2005 hu emendat kif ġej:
(1)
L-Artikolu li ġej qiegħed jiddaħħal:
“Artikolu 6 b
Rekwiżiti li għandhom x’jaqsmu mal-kontrolli uffiċjali għall-ispezzjoni ta’ laħam għall-fini tar-Regolament (KE) Nru 854/2004
Ir-rekwiżiti li għandhom x’jaqsmu mal-kontrolli uffiċjali għall-ispezzjoni ta’ laħam huma stipulati fl-Anness VI b.”
(2)
Il-Kapitolu II ta’ l-Anness III huwa emendat skond l-Anness I ta’ dan ir-Regolament.
(3)
It-test fl-Anness II ta’ dan ir-Regolament qiegħed jiddaħħal bħala l-Anness VI b.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 24 ta’ Ottubru 2007.

Labels: 7
0
17